  Виталий Пронин «Удмуртия» издательство дауръёсын люкам калык узырлыклэн шыкысаз бугыръяськись авторъёссэ гажа но яратэ. Сыӵеос пӧлы пыртыны луэ Леонтий Николаевич Кривошеевез.Грак ёросысь Бадӟым Вожой гуртысь дышетӥсь Леонтий Кривошеев кӧня ке бичетъёслэн авторзы. «Штрихи к истории деревни» (2004) книгаяз вордскем гуртэзлэсь улонзэ возьматэ, нош «Зов мирных полей» (2008) книгаяз яркыт суреда ож тылысь бертэм воргоронъёслэсь колхозын ужамзэс. «Гуртысь салам» (2011) но «Покчи гужеме сюрес» (2012) книгаосаз - кылбуръёс.Леонтий Николаевичлэн «Удмуртия» издательствоын али гинэ потэм «Улон выжыос» книгаез калык пӧлын сям-йылолъёсты ортчытон радлыкен тодматэ. Автор вера: «Удмуртъёслэн дауръёсын кылдытэм сямъёссы но йылолъёссы калыкмылэн аспӧртэмлыко лулчеберетэз луо но адямилэн улоназ бадњым инты басьто. Соос визьмо, чылкыт сюлэмо, тыршись адями луыны но ас уждэ чебер, быгатыса но адӟем карымон лэсьтыны дышето. Соку адями вазиськись, вераськись, мукет муртъёсты валась но гажась луоз, шуге-леке шедем муртлы юрттыны быгатоз. Нош мар вань на меда талэсь бадӟым узырлык!»Сергей Матвеев  Теги: вылькнига сям-йылолъёс фольклор  